Prifysgol Bangor

COFNODION PWYLLGOR IECHYD A DIOGELWCH Y BRIFYSGOL

|  |  |
| --- | --- |
| Cyfarfod: | 29 Hydref 2021 |
| Presennol: | Yr Athro G Roberts (Cadeirydd), Miss S Barnes, Ms T Bowden, Mrs T Hibbert, yr Athro P Mullins, Dr K Mundy, Mr G Parry, Mrs R Parry, Miss E Riches, Dr G Robinson, Mr A Williams, Mr M Williams, Mr G W Jones (Ysgrifennydd) |
| Ymddiheuriadau: | Yr Athro P Spencer, Dr D Assinder, Mr W Jones, Dr H Roberts, Mr T Williams, Mr L Weigand, Mrs J Roberts, Ms M Rowlands, Dr J Latchford, Mr A Jones |
| Nodyn Cyn y Cyfarfod: | Hysbysodd y Cadeirydd y Pwyllgor o'r canlynol:   1. Bydd Mr E Hepburn, cynrychiolydd y Cyngor, yn cadeirio Pwyllgor Archwilio a Risg y Brifysgol ac felly’n cael ei ryddhau o fod yn bresennol yn y Pwyllgor Iechyd a Diogelwch. Mae'r Cyngor wedi enwebu aelod arall i'r Pwyllgor, yr Athro Jean White, sydd â chefndir ym maes iechyd, ac a fydd yn dechrau yn ei swydd yn y cyfarfod nesaf. 2. Mae Mr Tudur Williams, Cynrychiolydd Staff ar y Cyngor a Chynrychiolydd y Cyngor ar y Pwyllgor, yn gadael y brifysgol. Diolchodd y Cadeirydd i Mr Williams am ei gefnogaeth i'r Pwyllgor Iechyd a Diogelwch. 3. Cydymdeimlodd y Cadeirydd â Mr L Weigand yn dilyn profedigaeth deuluol. |
| 610. | Cofnodion  Cadarnhawyd a llofnodwyd cofnodion y cyfarfod a gynhaliwyd 2 Mehefin 2021. |
| 611. | Materion yn Codi  Caiff unrhyw faterion sy'n codi eu trafod fel eitemau agenda. |
| 612. | Adroddiad gan y Grŵp Tasg Iechyd, Diogelwch a Rheoli Argyfyngau  Mae'r grŵp tasg yn parhau i gyfarfod yn rheolaidd ac wedi cyfarfod bedair gwaith ers cyfarfod diwethaf y Pwyllgor Iechyd a Diogelwch. Nodwyd yr eitemau allweddol canlynol:  Cyfarfod Gorffennaf:   1. Adolygodd y Grŵp Tasg ddatganiad ysgrifenedig Llywodraeth Cymru ynglŷn ag agor ar gyfer tymor yr Hydref a dogfennau ategol. Er bod yr arweiniad wedi newid, roedd yn darparu arweiniad defnyddiol ynglŷn â grwpiau cyswllt myfyrwyr, gan gefnogi'r broses gynllunio ar gyfer addysgu a dysgu ar y campws. 2. Rhoddwyd cymeradwyaeth i ailagor sinema Pontio.   Cyfarfod Awst:   1. Mewn ymateb i ganllawiau cliriach y Llywodraeth a'r Sector, gwnaed penderfyniadau ynglŷn â darparu addysgu yn y cnawd. Penderfynwyd hefyd y byddai angen gorchuddion wyneb yn holl adeiladau'r brifysgol. 2. Cytunwyd y byddai nifer o grwpiau cyswllt myfyrwyr yn cael eu sefydlu mewn mannau addysgu a dysgu mawr gan gadw pellter cymdeithasol 2m rhwng pob grŵp cyswllt. Roedd capasiti cyffredinol wedi ei gapio i ddechrau ar 100. 3. Gosodwyd capasiti 50% ar gyfer defnyddio bysiau mini a bysiau ac archebion allanol. Mae hyn er mwyn galluogi cyfranogwyr i gadw pellter corfforol oddi wrth eraill os ydynt yn dymuno.   Cyfarfod Medi:   1. Cytunwyd o fis Hydref, i gynyddu'r capasiti addysgu mwyaf i 200; a pharau i ddilyn camau rheoli grwpiau cyswllt a threfniadau cadw pellter. 2. Gwneir penderfyniad ar ganiatáu rhagor o staff i ddychwelyd i'r campws yn dilyn cyhoeddiad nesaf Llywodraeth Cymru ar 29 Hydref. 3. Lluniwyd canllawiau i helpu staff i asesu swyddfeydd mawr ar gyfer dychwelyd i ddefnydd amlfeddiannaeth. Rhoddir canllawiau pellach ynglŷn â’u defnyddio yn dilyn y wybodaeth a ddarperir yng nghyhoeddiad Llywodraeth Cymru ar 29 Hydref. |
| 613 | Covid-19 |
| 613(a) | Yr ystadegau diweddaraf  Darparwyd crynodeb o wybodaeth a data ynglŷn â Covid-19. Nodwyd y canlynol:   1. Ar 29Hydref, roedd gan 2 aelod staff a 9 myfyriwr Covid-19. Nodir bod un aelod staff (fel Myfyriwr PhD) hefyd wedi'i gynnwys yn y data myfyrwyr. 2. Ers 1 Medi 2021 bu 67 achos positif o Covid-19 ymysg staff a myfyrwyr y brifysgol. 3. Ar gyfer demograffig yr ystod oedran 20 - 29, mae’r gyfradd o achosion positif o Covid-19 ymysg myfyriwr yn gyfartal/ychydig yn uwch na'r gymhareb staff. 4. Mae achosion myfyrwyr yn adlewyrchu gwybodaeth ranbarthol ar gyfer eu demograffig oedran. 5. Y grŵp oedran 19 - 25 sydd â'r achosion isaf fesul 100,000 yng Ngwynedd. 6. Dim ond 267 o staff a myfyrwyr a ymatebodd i'r Arolwg Brechu. Bydd arolwg pellach yn cael ei gynnal i gymharu cyfraddau brechu ymysg staff a myfyrwyr y brifysgol o gymharu â rhanbarthau eraill, yng Nghymru a'r DU. 7. Mae ymchwiliad pellach yn cael ei gynnal i'r nifer isel o ganlyniadau Prawf LFD sy'n cael eu cyflwyno. Mae’n bosibl bod hyn yn gysylltiedig â phobl yn uwchlwytho canlyniadau profion dim ond os ydynt yn ganlyniadau Covid-19 positif. |
| 613(b) | Trefniadau Lliniaru, Crynodeb  Nodwyd yr eitemau allweddol canlynol:   1. Ers i Gymru symud i Lefel Rhybudd 0 ar 7 Awst 2021, roedd nifer o ofynion clir iawn wedi parhau mewn grym ar gyfer cyflogwyr. 2. Pwyllgor Gweithredu’r Brifysgol yw’r corff arweiniol o hyd ar gyfer gwneud penderfyniadau, gyda'r Grŵp Tasg yn cynghori ar drefniadau a phenderfyniadau lliniaru mewn perthynas â Covid-19. Yn ogystal, mae Grŵp Adolygu Academaidd wedi'i sefydlu i ystyried effeithiau a chyfleoedd i ddiwygio mesurau rheoli Covid y brifysgol ar gyfer addysgu a dysgu. 3. Mae Asesiad Risg Covid-19 y brifysgol (fersiwn 12), y mae ei gynhyrchu yn ofyniad cyfreithiol, yn parhau i fod y ddogfen graidd ar gyfer cofnodi sut mae'r brifysgol yn rheoli ac yn lliniaru risgiau coronafirws. Mae'r Asesiad Risg yn cael ei adolygu'n rheolaidd ac yn cael ei ddiweddaru yn unol â newidiadau sylweddol i Ganllawiau'r Llywodraeth a'r Sector. 4. Mae ystod o weithdrefnau, protocolau a dogfennau ar gyfer gweithgareddau penodol yn cefnogi'r Asesiad Risg cyffredinol Covid-19. Mae Clwb Nos yr Academi, y Neuaddau a Chwaraeon yn gweithredu o dan eu hasesiadau risg eu hunain ac arweiniad penodol i'r diwydiant. 5. Mae capasiti o 50% wedi'i osod ar gyfer bysiau mini a bysiau a ddefnyddir fel rhan o weithgareddau addysgol. Ar gyfer gweithgareddau cymdeithasol, gellir mynnu cael tystiolaeth o Brawf LFD negyddol cyn mynd ar y bws. Mae'r dull hwn wedi galluogi Undeb y Myfyrwyr i gynyddu capasiti hyd at 100% ar gyfer gweithgareddau Undeb y Myfyrwyr. 6. Mae teithio tramor bellach wedi ailgychwyn. 7. Gweithredodd clwb nos yr Academi Pas Covid y GIG cyn iddo ddod yn ofyniad cyfreithiol yng Nghymru. Mae'r Pas Covid hefyd wedi'i fabwysiadu gan dri grŵp cerdd y brifysgol i'w galluogi i ymarfer a pherfformio. Rhagwelir y gall Pas Covid y GIG gael ei fabwysiadu gan grwpiau eraill yn y brifysgol i gefnogi eu gweithgareddau. Disgwylir cyhoeddiad gan Lywodraeth Cymru ynglŷn â gweithgareddau pellach a fydd yn ei gwneud hi’n ofynnol yn gyfreithiol i gael Pas Covid y GIG cyn cael mynediad e.e., theatr, sinema. 8. Bydd canllawiau i helpu staff i asesu swyddfeydd mawr wrth baratoi ar gyfer defnydd amlfeddiannaeth a rhagor o staff yn dychwelyd i’r campws yn cael ei ddosbarthu. 9. Prynwyd 500 o Unedau Puro Aer HEPA. Hyd yma, mae dros 300 o unedau wedi'u sefydlu mewn lleoedd addysgu ar yr amserlen a bydd rhagor o unedau yn cael eu sefydlu i gefnogi defnydd amlfeddiannaeth mewn swyddfeydd. Nodir y dylai ffenestri aros yn agored i hyrwyddo awyru aer. |
| 613(c) | Adroddiad gan gynrychiolydd UCU  Cyflwynodd gynrychiolydd Iechyd a Diogelwch UCU yr adroddiad a ganlyn:   1. Gwelwyd bod yr Undeb yn gefnogol i'r dull gweithredu a'r gwaith a wneir gan y brifysgol wrth reoli risg Covid-19 i helpu i amddiffyn iechyd, diogelwch a lles staff, myfyrwyr, a'r gymuned leol. 2. Mae papur academaidd adolygiad cyflym o’r dystiolaeth a gyhoeddwyd yn ddiweddar, ac a rannwyd yn ddiweddar gyda chydweithwyr, wedi dangos bod Prifysgol Bangor wedi achub y blaen ar lawer o'r mesurau rheoli sydd bellach yn cael eu hargymell, ac mae'r Undeb hefyd wedi gallu amlygu’n gadarnhaol i ganghennau eraill y gwaith a wnaed yma. 3. Mynegwyd gwerthfawrogiad o'r dull meddylgar a weithredir gan y brifysgol. 4. Diolchwyd i'r gwaith y mae Mr GW Jones wedi'i wneud i roi'r wybodaeth ddiweddaraf i'r Undeb am y gwaith y mae'r brifysgol yn ei wneud i liniaru yn erbyn Covid-19. 5. Nodwyd bod penodiad yr Athro P Mullin i'r Grŵp Tasg Iechyd, Diogelwch a Rheoli Argyfyngau wedi bod yn hynod fuddiol ac wedi galluogi trafodaethau adeiladol, gyda'r un nod colegol. 6. Mae'r Undeb wedi cynnal sawl arolygiad ac archwiliad, sydd wedi cadarnhau bod trefniadau Covid-19 yn cael eu gweithredu a bod gweithdrefnau'n cael eu dilyn.   Yn gyffredinol, adroddwyd bod yr Undeb yn gwerthfawrogi cael bod yn rhan o’r broses benderfynu a'i fod yn gyffredinol yn cefnogi’r dull a fabwysiadir. |
| 614 | Adroddiad Undeb y Myfyrwyr  Darparodd yr Is-lywydd (Chwaraeon a Byw'n Iach) adroddiad, a nodwyd yr eitemau allweddol canlynol:   1. Mae dychwelyd i gapasiti 100% ar fysiau mini a bysiau wedi bod yn hynod fuddiol ar gyfer gweithgareddau Undeb y Myfyrwyr, ac mae'r gofyniad i gymryd Prawf LFD cyn teithio yn amlwg yn cael ei gefnogi gan y myfyrwyr sy'n cymryd rhan. 2. Gwneir gwiriadau ar hap o fysiau mini a bysiau i sicrhau bod myfyrwyr wedi cyflwyno Prawf LFD negyddol cyn mynd ar fysiau ac i gadarnhau bod trefniadau eraill fel gwisgo gorchuddion wyneb yn cael eu dilyn. 3. Defnyddir yr Ap cofrestru ar gyfer holl ddigwyddiadau Undeb y Myfyrwyr, er mwyn cefnogi ymdrechion Profi, Olrhain a Diogelu, os oes angen. 4. Mae cyflwyno'r gofyniad i gael prawf LFD negyddol cyn cymryd rhan mewn gweithgaredd wedi galluogi grwpiau risg uchel eraill, megis canu a’r celfyddydau perfformio, i ailddechrau. Mae hyn hefyd wedi caniatáu i fyfyrwyr ddechrau cynllunio digwyddiadau at y dyfodol. Mae myfyrwyr yn hynod gadarnhaol mewn perthynas â’r dull hwn. 5. Er mwyn helpu i sicrhau diogelwch personol myfyrwyr, rhaid i unrhyw un sy'n mynd i mewn i’r Academi ddarparu tystiolaeth eu bod yn fyfyriwr ym Mhrifysgol Bangor neu'n westai myfyriwr. 6. Mynegwyd gwerthfawrogiad bod yr Academi wedi gweithredu Pas Covid y GIG cyn ei fod yn ofyniad cyfreithiol. Mae hyn wedi gwneud i fyfyrwyr deimlo'n ddiogel pan yn y clwb nos. 7. Mae dau ddigwyddiad 'Noson i Ferched' wedi'u cynnal. Mae'r ymgyrch hon mewn ymateb i ddigwyddiadau 'sbeicio' diweddar ledled y DU. Nodwyd bod yr ymgyrch yn rhagweithiol nid yn ymatebol ac ni roddwyd gwybod am unrhyw ddigwyddiadau o sbeicio yn yr Academi.   Yn gyffredinol, adroddwyd bod myfyrwyr yn gyffredinol wedi cefnogi'r ymdrechion i'w cadw'n ddiogel ac yn deall pam mae rhai cyfyngiadau Covid-19 yn parhau yn eu lle. Croesewir y ffaith eu bod bellach yn gallu cymryd rhan mewn digwyddiadau, Cymdeithasau a Chlybiau. |
| 615. | Absenoldeb Salwch a Damweiniau - Adroddiad 12 Mis  Nodwyd yr eitemau canlynol, o'r adroddiad ystadegol 12 mis ar Ddamweiniau a Digwyddiadau ac Absenoldebau Salwch:   1. Bu 29 o ddamweiniau a oedd yn ymwneud ag anafiadau, a digwyddodd 26 o'r rheiny i staff a myfyrwyr. 2. Cafwyd dau ddigwyddiad RIDDOR adroddadwy (fel y'i diffinnir gan y Gweithrediaeth Iechyd a Diogelwch) yn ystod y cyfnod. Myfyriwr wedi cael briw ar fys a oedd angen ei gludo yn yr adran damweiniau ac achosion brys, yr ail i aelod staff a bu i ffwrdd o’r gwaith am 7 diwrnod oherwydd taro’r pen. 3. Cafwyd 2 ddamwain a achosodd i aelodau staff golli amser o’r gwaith. 4. Collwyd 5,975 o ddiwrnodau gwaith oherwydd absenoldeb salwch y rhoddwyd gwybod amdano, cyfradd o tua 3.85 diwrnod i bob aelod staff (CALl) ar gyfer y flwyddyn. Roedd 765 o’r diwrnodau gwaith hyn, a 86 achos yn ymwneud â Covid-19. 5. Nodwyd cynnydd mewn absenoldebau salwch seicolegol tymor hir. Bydd Adnoddau Dynol, yr Ymarferydd Iechyd Galwedigaethol ac Iechyd a diogelwch yn cadw golwg ar hyn. 6. Ni adroddwyd am unrhyw ddigwyddiadau arwyddocaol yn ymwneud â'r Amgylchedd yn ystod y cyfnod hwn. |
| 616. | Unrhyw Fater Arall  Ni nodwyd unrhyw eitemau.  Trefnwyd cyfarfodydd nesaf y Pwyllgor Iechyd a Diogelwch (I’W GADARNHAU)  fel a ganlyn:  4 Mawrth 2022, 2pm  27 Mai 2022, 2pm |
|  |  |